የትምህርት ፍኖተ ካርታዉ የመጨረሻ ረቂቅ በዚህ ወር ለዉይይት ይቀርባል
የሀገሪቱን የትምህርትና ስልጠና ስርአት ለመቀየር የሚያስችለዉ የትምህርት ፍኖተ ካርታ ዝግጅት ተጠናቆ በዚህ ወር ለጠቅላይ ሚንስቴር ጽሕፈት ቤት እንደሚቀርብ ትምህርት ሚንስቴር አስታወቀ፡፡የትምህርት ሚንስትር ዶክተር ጥላዬ ጌጤ የመስሪያ ቤቱን የአንድ አመት ሪፖርት ዛሬ ባቀረቡበት ወቅት በፍኖተ ካርታዉ ላይ ህዝቡና የተለያዩ ባለሙያዎች እንደተወያዩበት ተናግረዋል፡፡ዶክተር ጥላዬ አክለውም የሚንስቴር መስሪያ ቤቱን ወደ ሁለት ቦታ መክፈሉ ስራን ለማቀላጠፍ እንደሚረዳ ገልፀዋል፡፡በተያዘው ዓመት ጠቅላይ ሚንስትር አብይ አህመድ ከመምህራን ጋር መወያየታቸዉ፣  1 ሺህ 363 ሴቶች  ወደ ርዕሰ መምህርትነት መምጣታቸዉ፣ ከዉጭ የተገኘዉ 540 ሚሊዮን ዶላር፣ የ32 ሚሊዮን መማሪያ መፀሀፍት ስርጭትና የ300 ትምህርት ቤቶች ግንባታ ትምህርት ሚንስቴር በአመት ዉስጥ ያከናወናቸዉ ዋና ተግባራት መሆናቸዉን ሚኒስትሩ ተናግረዋል፡፡በሌላ በኩል የተማሪዎች መፈናቀል፣ ወቅቱን ጠብቆ ትምህርት አለመጀመር፣ የትምህር ቤቶች ደረጃ ዝቅ ማለትና የፍትሀዊ ተደራሽነት ችግሮች በትምህርት ዘርፍ ያጋጠሙ ችግሮች ናቸዉ፡፡ 